《李宰新成假山》
宋代·刘弇

夫子绝俗姿，趣尚豁云海。花移洛下品，池割天潢派。

中间叠嵯峨，石手纷磊磊。功侔一篑始，正尔临爽垲。

罗浮穷南势，迎目出巧怪。洗昏新罅发，秘匿若有待。

骞腾天吴揖，耸削虬尾摆。当头七八峰，缥缈散青霭。

直下三四溪，何年取东汇。洞指白鹿迷，路认桃源改。

时时攻冥烦，潇洒递天籁。得非缘夜半，提挈有真宰。

俗物卑培塿，高标想衡岱。我家香垆傍，登蹑素心在。

一从羁官缀，未省识𡾋嵬。俯窥搀云骨，逸兴几十倍。

无为议真假，自可蠲尘浼。何日升君堂，把酒取一快。

作者简介：刘弇（1048-1102）字伟明，号云龙，安福（今属江西）人。元丰进士。知嘉州峨眉县，改太学博士。元符中，进南郊大礼赋，除秘书省正字。徽宗时，改著作佐郎、实录检讨官。崇宁元年卒，年五十五。《宋史》有传。著有《龙云集》三十二卷，词有《彊村丛书》本《云龙先生乐府》一卷。